《访米仲诏光禄留坐因招同姜仲讱何龙友王季重同集》
明代·李孙宸

朔风吹落天河雪，剥我饥肤冻欲裂。可堪车马日溷人，怀刺纷纷问典谒。

日暮经过御苑傍，惟君风雅登君堂。相看意气飞扬甚，为我添招旧酒狂。

客来共解衣冠坐，稚子烹茶自爇香。恢谐亦自关名理，潦倒何妨出肺肠。

须臾明月鉴窗白，霜华片片琉璃色。空中光怪不得藏，万峰千峦生几席。

几席峰峦实幻多，耳目惶惑醉颜酡。主人爱客情未已，新词更唤雪儿歌。

歌喉婉转箫声咽，为君更酌金叵罗。似此为欢不尽赏，明月红尘奈若何。

长安作吏无多味，岁月驱人疾于驶。故山猿鹤未可期，眼底荣华只如此。

同调吾曹复几人，聚首何能但尔尔。屈指春花事不遥，与君重理桂丛招。

但得幽期长不负，一官脱屣亦翛翛。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。